《中宿峡》
清代·周仪炜

巨灵斧天根，斸玉一万仞。云霞幻幽茜，风雨逼遒峻。

厂树交空幻，岑苔互薄晕。惊禽拂波驶，落翠袭衣润。

林光澹日气，涧响写花韵。丛绿疑无垠，群香但相紊。

扁舟溯春涨，篙楫竞分寸。灵境开清虚，艰程若轻迅。

思元本初志，招隐岂非分。遂令纾归心，前途缓遥趁。

作者简介：（1777—1846）江苏阳湖人，字伯恬。嘉庆九年举人。官凤翔知县。为官廉洁。文宗六朝，诗学汉魏三唐。与同里陆继辂、李兆洛齐名。有《芙椒山馆诗集》。